REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

01 Broj: 06-2/148-16

1. septembar 2016. godine

B e o g r a d

**Z A P I S N I K**

**SA PRVE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 08. JULA 2016. GODINE**

Sednica je počela u 10 časova.

Sednici su prisustvovali: Nikola Jolović, Milanka Jevtović Vukojičić, Ljibuška Lakatoš, Milena Turk, Ljiljana Malušić, Milosav Milojević, Olivera Ognjanović, Stefana Miladinović, Marina Ristić, Maja Videnović, Meho Omerović, Marija Janjušević i Olena Papuga, članovi Odbora.

Sednici nisu prisustvovali članovi Odbora: Novica Tončev, Tatjana Macura, Enis Imamović i Elvira Kovač.

Sednici su prisustvovali: Nataša Jovanović, Miletić Mihajlović, Ljupka Mihajlovska i Fatmir Hasani, zamenici članova Odbora.

Sednicom je predsedavao Milosav Milojević, u skladu sa odredbom člana 25. stav 2. Poslovnika Narodne skupštine.

Predsedavajući je konstatovao da su ispunjeni uslovi za rad i odlučivanje te je upoznao članove Odbora sa tačkama

Dnevnog reda

1. Izbor predsednika Odbora;
2. Izbor zamenika predsednika Odbora.

PRVA TAČKA – IZBOR PREDSEDNIKA ODBORA

Predsedavajući **Milosav Milojević** je pozvao prisutne da iznesu predlog kandidata za predsednika Odbora.

**Ljiljana Malušić** je predložila da predsednik Odbora bude Meho Omerović. Ona je istakla da je on značajno doprineo radu ovog odbora u prethodna dva saziva. Istakla je da je g. Omerović narodni poslanik od 2001. godine. Bio je predsednik Odbora za ljudska i manjinska prava i ravnopravnost polova od njegovog formiranja 2012. godine. Pre toga je bio predsednik Odbora za rad, boračka i socijalna pitanja, kao i Odbora za međunacionalne odnose. Takođe, bio je član Odbora za prava deteta, Odbora za kontrolu službi bezbednosti, delegacije Narodne skupštine u Parlamentarnoj skupštini OEBS-a, kao i predsednik Komisije za kontrolu izvršenja krivičnih sankcija. Završio je fakultet Političkih nauka Univerziteta u Beogradu – međunarodni smer. Ona je iznela stav da se je Odbor za ljudska i manjinska prava i ravnopravnost polova, kojim je predsedavao Meho Omerović, veoma ozbiljno i odgovorno bavio pitanjima ljudskih prava i imao velik broj aktivnosti. Posebno je istakla dobru praksu rada Odbora kroz održavanje sednica van sedišta Narodne skupštine. Takođe je istakla da je delokrug rada ovog odbora veoma širok, kao i da će pitanja iz oblasti ljudskih i manjinskih prava sigurno biti u vrhu prioriteta naše države u narednom periodu, naročito zbog planiranog otvaranja poglavlja 23 i 24 u pregovorima sa Evropskom unijom. Zato ona u svoje ime i u ime Srpske napredne stranke predlaže da predsednik Odbora bude Meho Omerović.

**Ljupka Mihajlovska**, kao zamenik člana Odbora ispred pokreta Dosta je bilo – Saša Radulović, izrazila je želju da i ubuduće prisustvuje sednicama ovog odbora. Ona je istakla, kao što su i na ostalim odborima to isticali njihovi predstavnici, da je neprhivatljiv način izbora predsednika i zamenika predsednika Odbora, pogotovo jer pre same ove sednice nisu znali za kandidata za predsednika Odbora, a time su dovedeni u neravnopravan položaj. Postavila je hipotetičko pitanje kada bi ona htela da se kandiduje za predsednicu Odbora, šta bi članovi Odbora znali o njoj. Na primer ne bi znali da se ona već 10 godina institucionalno bavi ljudskim pravima, pre svega pravima osoba sa invaliditetom, ali i pravima LGBT osoba, pravima romske nacionalne zajednice i svih osetljivih društvenih grupa. Pre toga se ovim pitanjima bavila kroz rad u civilnom sektoru, a bila je i članica Nacionalnog saveta makedonske nacionalne manjine. Dalje je navela da se ona naravno neće kandidovati, čak i kada bi se članovi Odbora na osnovu njenog predstavljanja odlučili da nju izaberu, zato što o tome nije bilo razgovora. Što se tiče kandidature Meha Omerovića, pratila je na sajtu Narodne skupštine prvih pet sednica Odbora i što se nje tiče nije sigurna da bi g. Omerović položio test iz poštovanja ljudskih prava. Kao razlog je navela da je na sednici na kojoj je Poverenik za zaštitu ravnopravnosti predstavljao izveštaj o svom radu za 2013. godinu, Meho Omerović rekao kako mu nije baš najjasnije koju terminologiju bi trebalo koristiti kada su osobe s invaliditetom u pitanju u smislu implementacije u Jedinstvena metodološka pravila za izradu propisa kako bi se zakoni terminološki izjednačili. Što se toga tiče, smatra da niko ne može da zna sve i da se to može naučiti. Međutim, u vezi preporuke Poverenice koja se odnosila na registraciju istopolnih zajednica navela je da je Meho Omerović povodom toga izjavio da Srbija i društvo u Srbiji za to još nisu spremni, uz ogradu da je to njegov lični stav. Ona smatra da svako ko vrši javnu funkciju mora biti svestan da njegove reči imaju težinu i ne bi smeli davati izjave koje na bilo koji način potpiruju diskriminaciju. Zbog toga i s obzirom da nije bilo dogovora o drugim kandidatima, ona će glasati protiv preloženog kandidata.

**Ljiljana Malušić** je odgovorila da su svi narodni poslanici ovde ravnopravni i da se svi mogu kandidovati, a da je Meha Omerovića predložila zato što je kvalitetno radio svoj posao.

**Predsedavajući** se zahvalio gđi Mihajlovski na njenom izlaganju. Takođe je podsetio da je gđa Mihajlovski zamenik člana Odbora i da se za predsednika Odbora mogu kandidovati samo članovi Odbora.

**Milanka Jevtović Vukojičić** se složila sa predlogom da predsednik Odbora bude Meho Omerović i navela, pored onog što je istakla Ljiljana Malušić, i još nekoliko razloga. Prvi je posebna senzibilnost Meha Omerovića prema materiji ljudskih sloboda i prava, prava nacionalnih manjina i rodnoj ravnopravnosti. Ono što ga takođe kandidije, osim njegovog poslaničkog iskustva i iskustva kao predsednika odbora, jeste zalaganje za praćenje efekata implementacije donetih zakona i to na terenu. Ona je istakla da je veoma važno da ono što Narodna skupština u plenumu donese, ovaj odbor na terenu prati i tom prilikom se susreće sa ljudima koji neposredno primenjuju zakon. Takođe je istakla kao prednost predloženog kandidata, ne samo dobru saradnju sa institucijama i kolegijalnost u Odboru, već i saradnju s nevladinim sektorom i civilnim društvom. Prema tome, za nju takođe nema dileme da predloženi kandidat Meho Omerović može značajno da doprinese daljem radu ovog odbora.

S obzriom da više nije bilo prijavljenih za reč, **predsedavajući** je stavio na glasanje predlog da Meho Omerović bude izabran za predsednika Odbora.

Članovi Odbora su **većinom glasova** **usvojili** predlog da za predsednika Odbora za ljudska i manjinska prava i ravnopravnost polova bude izabran narodni poslanik Meho Omerović.

Nakon toga, **predsednik Odbora** je preuzeo predsedavanje sednicom. On se na početku zahvalio na ukazanom poverenju i izrazio zadovoljstvo što se u Odboru nalaze narodni poslanici koji su se i u prethodnom sazivu bavili pitanjima ljudskih prava, a po onom što je mogao da vidi iz biografija novih članova Odbora, to su takođe ljudi koji su posvećeni pitanjima ljudskih prava. Zato veruje da Odbor ima dobre kapacitete, volju i snagu da u narednom periodu radi na teškom zadatku koji je pred nama, jer će sigurno biti dosta posla nakon otvaranja poglavlja 23 i 24.

DRUGA TAČKA - IZBOR ZAMENIKA PREDSEDNIKA ODBORA

**Predsednik odbora** je, pozivajući se na dobru praksu saradnje sa onim političkim starankama koji čine deo opozicionog korpusa, predložio da zamenik predsednika Odbora bude Maja Videnović. Naveo je da je ona potpredsednica Demoraktske stranke i bila je u dva mandata poslanik u Narodnoj skupštini, pa veruje da će njeno iskustvo doprineti radu ovog odbora.

S obzirom da nije bilo drugih predloga, predsednik Odbora je stavio na glasanje predlog da Maja Videnović bude zamenik predsednika Odbora za ljudska i manjinska prava i ravnopravnost polova.

Odbor je **većinom glasova** **usvojio** predlog da za zamenika predsednika Odbora za ljudska i manjinska prava i ravnopravnost polova bude izabrana Maja Videnović.

Sednica je zakučena u 10.15 časova

**SEKRETAR ODBORA PREDSEDNIK ODBORA**

**Rajka Vukomanović Meho Omerović**